FÆLLES HOLDNING af 25. maj 1998 fastlagt af Rådet på grundlag af artikel J.2 i traktaten om Den Europæiske Union vedrørende menneskerettigheder, demokratiske principper, retsstatsprincippet og god regeringsførelse i Afrika (98/350/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2,

og ud fra følgende betragtninger:

I henhold til artikel J.1, stk. 2, i traktaten om Den Europæiske Union, er et af målene for den fælles udenrigs- og sikkerhedspolitik at udvikle og befæste demokratiet og retsstatsprincippet samt respekt for menneskerettighederne og de grundlæggende frihedsrettigheder,

Rådet og repræsentanterne for medlemsstaterne, forsamlet i Rådet, vedtog den 28. november 1991 en resolution om menneskerettigheder, demokrati og udvikling,

i henhold til artikel 4 og 5 i fjerde AVS-EF-konvention, undertegnet i Lomé den 15. december 1989 og revideret ved aftalen undertegnet på Mauritius den 4. november 1995, skal det arbejde, Fællesskabet og dets medlemsstater udfører inden for rammerne af AVS-EF-samarbejdet, tage hensyn til den menneskelige dimension og være baseret på respekten for menneskerettighederne, de demokratiske principper, retsstatsprincippet og god regeringsførelse,

i henhold til artikel 3 i fælles holdning 97/356/FUSP (1) vedrørende konfliktforebyggelse og -løsning i Afrika, vedtaget den 2. juni 1997, bemærker Rådet, at der vil blive taget skridt til at sikre koordinationen af Det Europæiske Fællesskabs og medlemsstaternes indsats med hensyn til udviklingssamarbejde og styrkelse af menneskerettighederne, demokratiet, retsstatsprincippet og god regeringsførelse,

menneskerettigheder er universelle, udelelige, indbyrdes afhængige og tæt forbundne -

FASTLAGT FØLGENDE FÆLLES HOLDNING:

Artikel 1

Unionens mål er at arbejde i partnerskab med afrikanske lande med henblik på at fremme respekten for menneskerettighederne, de demokratiske principper, retsstatsprincippet og god regeringsførelse. Denne strategi skal danne rammen om medlemsstaternes aktioner.

Målet med denne fælles holdning er at bidrage til sammenhængen i Unionens aktiviteter i Afrika, herunder relevante politiske strategier. Unionen erkender, at demokratisering er en proces, som kan understøttes af det internationale samfund, herunder Unionen, og at mange afrikanske lande i de seneste år med succes har indført reformer, som har øget den enkeltes mulighed for at drage fordel af menneskerettigheder og demokratiske processer.

Artikel 2

Unionen anerkender fuldt ud suveræne staters ret til at indføre deres egne forfatningsmæssige ordninger og oprette deres egne administrative strukturer i overensstemmelse med deres historie, kultur, tradition og sociale og etniske sammensætning. Inden for disse rammer lægger den stor vægt på at fremme og støtte den igangværende demokratiseringsproces i Afrika, baseret på overholdelse af følgende principper:

a) Beskyttelse af menneskerettighederne (civile og politiske samt sociale, økonomiske og kulturelle).

b) Overholdelse af grundlæggende demokratiske principper, herunder:

- retten til at vælge og udskifte ledere gennem frie og retfærdige valg

- adskillelse af den lovgivende, den udøvende og den dømmende magt

- garanti for ytringsfrihed, informationsfrihed, foreningsfrihed og frihed til at organisere sig politisk.

c) Retsstatsprincippet, som giver borgerne ret til at forsvare deres rettigheder, og som forudsætter, at der findes en lovgivende og dømmende myndighed, der lader menneskerettighederne og de grundlæggende frihedsrettigheder komme til fri udfoldelse, samt et retfærdigt, tilgængeligt og uafhængigt retssystem.

d) God regeringsførelse, herunder en gennemsigtig og ansvarlig forvaltning af landets ressourcer med henblik på en retfærdig og bæredygtig udvikling.

Artikel 3

a) Ved formuleringen af sin politik over for de enkelte lande skal Unionen tage hensyn til disse landes udgangsposition og den hastighed, hvormed der sker forandringer i landene, og i hvilken retning disse går, samt til de respektive regeringers politiske programmer. Unionen skal give høj prioritet til en positiv og konstruktiv politik, der fremmer menneskerettighederne, de demokratiske principper, retsstatsprincippet og god regeringsførelse.

b) Unionen, der arbejder sammen med både regeringer og det civile samfund på grundlag af partnerskab og samarbejde, skal overveje at øge sin støtte til afrikanske lande, hvor der er sket positive forandringer, og hvor de pågældende regeringer er i færd med at gennemføre positive forandringer. Hvor der er tale om negative forandringer, skal Unionen overveje relevante strategier, der vil kunne bidrage til at vende denne udvikling på grundlag af principperne i resolutionen af 28. november 1991.

Artikel 4

Rådet tager desuden til efterretning, at Kommissionen har i sinde at rette sin indsats mod virkeliggørelse af målene og prioriteterne i denne fælles holdning, om fornødent ved hjælp af relevante fællesskabsforanstaltninger.

Artikel 5

Unionens aktiviteter i forbindelse med gennemførelsen af denne fælles holdning tages op til vurdering hvert halve år.

Artikel 6

Denne fælles holdning har virkning fra dagen for vedtagelsen.

Artikel 7

Denne fælles holdning offentliggøres i Tidende.

Udfærdiget i Bruxelles, den 25. maj 1998.

På Rådets vegne

R. COOK

Formand

(1) EFT L 153 af 11.6.1997, s. 1.